कृषि एवं किसान कल्याण मंत्रालय
कृषि एवं किसान कल्याण विभाग द्वारा मोटे अनाज पर आधारित व्यंजनों पर जोर के साथ विभिन्न अर्धसैनिक बलों और अन्य सरकारी कैंटीनों में सेवारत 200 से अधिक शेफ/ रसोइयों को आमंत्रित करते हुए एक दो दिवसीय प्रशिक्षण कार्यक्रम का आयोजन
कृषि एवं किसान कल्याण विभाग मोटे अनाज पर आधारित व्यंजनों पर जोर के साथ विभिन्न अर्धसैनिक बलों और अन्य सरकारी कैंटीनों में सेवारत 200 से अधिक शेफ/ रसोइयों को आमंत्रित करते हुए एक दो दिवसीय प्रशिक्षण कार्यक्रम आयोजित कर रहा है। आज से शुरू हो रहे इस प्रशिक्षण कार्यक्रम का उद्देश्य प्रतिभागी रसोइयों को अपने संबंधित मेन्यू में सामान्य लेकिन पौष्टिक मोटे अनाज पर आधारित वस्तुओं को शामिल करने के लिए प्रोत्साहित करना और व्यापक आबादी के बीच मोटे अनाजों की खपत को बढ़ावा देना है। इससे प्रतिभागी विभिन्न प्रकार के मोटे अनाज पर आधारित व्यंजनों से परिचित होंगे, जिनमें सामान्य स्नैक्स से लेकर पौष्टिक भोजन तक शामिल हैं। साथ ही, उन्हें संबंधित कैंटीन में इसे शामिल करने के लिए प्रोत्साहित किया जाएगा, जिनके साथ वे काम करते हैं।
अपर सचिव श्री फैज अहमद किदवई, अपर सचिव श्रीमती मनिंदर कौर द्विवेदी और संयुक्त सचिव , कृषि एवं किसान कल्याण विभाग श्रीमती शुभा ठाकुर ने अन्य अधिकारियों के साथ इस कार्यक्रम में भाग लिया और प्रतिभागियों को अपने दैनिक आहार में मोटे अनाज अपनाने और उपभोक्ता, किसान और जलवायु के लाभ के लिए राष्ट्र की ‘मिलेट मूवमेंट’ में शामिल होने के लिए प्रोत्साहित किया।
कृषि एवं किसान कल्याण विभाग , कृषि एवं किसान कल्याण मंत्रालय द्वारा असम राइफल्स, सीमा सुरक्षा बल , केंद्रीय औद्योगिक सुरक्षा बल , केंद्रीय रिजर्व पुलिस बल , भारत-तिब्बत सीमा पुलिस, राष्ट्रीय सुरक्षा गार्ड, सशस्त्र सीमा बल और विभिन्न सरकारी कैंटीनों में काम करने वाले 200 से अधिक शेफ और रसोइयों के लिए इंस्टीट्यूट ऑफ होटल मैनेजमेंट , पूसा में एक पाक कला प्रशिक्षण सत्र आयोजित किया जा रहा है।
आईएचएम के प्राचार्य श्री के के पंत ने सभागार में गणमान्य व्यक्तियों और प्रतिभागियों का स्वागत किया और अर्धसैनिक बलों की समग्र पोषण संबंधी मांगों को पूरा करने में मोटे अनाजों की भूमिका पर जोर दिया। इस प्रशिक्षण कार्यक्रम को प्रत्येक दिन 100 से अधिक प्रतिभागियों को पूरा करने के लिए डिज़ाइन किया गया है। गृह मंत्रालय  द्वारा सभी बलों के भोजन में मोटे अनाजों  को शामिल करने के उद्देश्य से लिए गए महत्वपूर्ण फैसले को देखते हुए, इस प्रशिक्षण सत्र से भारत के समग्र ‘मिलेट मूवमेंट’ को और गति मिलेगी। भोजन में 30 प्रतिशत मोटे अनाज शामिल करने का गृह मंत्रालय का फैसला अर्धसैनिक बलों के लिए पर्याप्त ऊर्जा वाले भोजन के विकल्प के रूप में मोटे अनाज को आगे बढ़ाने और उनकी शारीरिक रूप से कठोर दिनचर्या में सहायता करने के उद्देश्य से लिया गया था। मोटे अनाज को समग्र रूप से एक ‘सुपरफूड’ माना जाता है, जो फाइबर, खनिज, एंटीऑक्सिडैंट और मानव स्वास्थ्य के लिए दूसरे महत्वपूर्ण आवश्यक पोषक तत्वों से भरपूर होते हैं। अर्धसैनिक बलों के शेफ/ रसोइयों की भागीदारी यह सुनिश्चित करेगी कि मोटे अनाज उनके आहार का एक नियमित, स्वस्थ और स्वादिष्ट अंग के रूप में सामने आएं।
इस दौरान प्रतिभागियों ने बाजरा बिसी बेले भात, फॉक्सटेल मिलेट पूरी, प्रोसो मिलेट कोफ्ता करी, ब्राउन टॉप मिलेट पुलाव और रागी हलवा सहित कई दिलचस्प व्यंजनों के बारे में सीखा। इस प्रशिक्षण में एफपीओ भी भाग ले रहे हैं, जिन्होंने मोटे अनाज पर आधारित विभिन्न रेडी-टू-कुक और रेडी-टू-ईट व्यंजनों के नमूने प्रदर्शित किए। इससे रसोई के अंग के रूप में मोटे अनाज के बहुमुखी उपयोगों और उन तरीके सामने आएंगे, जिन्हें पाक कला में उपयोग इस्तेमाल किया जा सकता है।
यह प्रशिक्षण उन कार्यक्रमों की चल रही श्रृंखला का एक हिस्सा है जो कृषि एवं किसान कल्याण विभाग के द्वारा मनाए जा रहे 2023 के अंतर्राष्ट्रीय मिलेट वर्ष  के रूप में उत्सव से संबंधित है। मोटे अनाज पानी की कमी वाले क्षेत्रों में भी न्यूनतम हस्तक्षेप के साथ पनपते हैं, जिससे वे पारंपरिक फसलों के लिए एक विश्वसनीय ‘जलवायु-अनुकूल’ विकल्प हैं। भारत द्वारा देश के भीतर मोटे अनाज को लोगों के नियमित आहार के साथ एकीकृत करते हुए इसकी खपत को प्रोत्साहित करने का प्रयास किया जा रहा है।